PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/KH/1/1/313					Bratislava 12. november 2001

Protimonopolný úrad Slovenskej republiky, I. výkonný odbor, v správnom konaní začatom z podnetu podnikateľov INEOS Acrylics Holland B.V., Merseyweg 10, 3197 KG Botlek, Rotterdam, Holandsko, BARLO PLASTICS EUROPE NV, Leukaard 1, B-2440 Geel, Belgicko a BARLO PLASTICS SLOVAKIA, s.r.o., M.R. Štefánika 71, 010 31 Žilina zastúpených advokátkou JUDr. Katarínou Čechovou z Advokátskej kancelárie ČECHOVÁ RAKOVSKÝ, Hurbanovo nám. č.5, 811 03 Bratislava vo veci, či jednotlivé dojednania uvedené v Zmluve o kúpe a predaji podniku v oblasti predaja živice PMMA spoločnosti BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko, v zmluve Licencia na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko a v Zmluve o dodávke - Žilina uzatvorenej dňa 27.03.2001 medzi podnikateľmi INEOS Acrylics Holland BV, Messeyweg 10, 3197 KG, Botlek, Rotterdam, Holandsko a BARLO PLASTICS SLOVAKIA, s.r.o., M.R. Štefánika 71, 010 39 Žilina, Slovenská republika, nie sú v rozpore s § 3 a § 4 zákona č. 188/1994 Z. z. o ochrane hospodárskej súťaže v znení neskorších predpisov, alebo či jednotlivé dohody obmedzujúce súťaž nie sú v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov,

rozhodol:

1. na základe § 32 ods.2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov, že správne konanie týkajúce sa Zmluvy o kúpe a predaji podniku v oblasti predaja živice PMMA spoločnosti BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko zastavuje, pretože dôvod na konanie nebol daný,

2. na základe § 32 ods.2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov, že správne konanie týkajúce sa zmluvy Licencia na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV, Leukaard 1, B-2440 Geel, Belgicko a INEOS Acrylics Holland BV, Messeyweg 10, 3197 KG, Botlek, Rotterdam, Holandsko zastavuje, pretože dôvod na konanie nebol daný,

3. na základe § 5 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, že Zmluva o dodávke - Žilina, uzatvorená dňa 27.03.2001 medzi podnikateľmi INEOS Acrylics Holland BV, Messeyweg 10, 3197 KG, Botlek, Rotterdam, Holandsko a BARLO PLASTICS SLOVAKIA, s.r.o., M.R. Štefánika 71, 010 39 Žilina, Slovenská republika nie je v rozpore s § 3 zákona č. 188/1994 Z. z. o ochrane hospodárskej súťaže v znení neskorších predpisov. 

Odôvodnenie:

Protimonopolný úrad Slovenskej republiky I. výkonný odbor (ďalej len "úrad") začal dňa 21.08.2001 na návrh podnikateľov INEOS Acrylics Holland B.V., Merseyweg 10, 3197 KG Botlek, Rotterdam, Holandsko (ďalej len "INEOS Acrylics Holland B.V."), BARLO PLASTICS EUROPE NV, Leukaard 1, B-2440 Geel, Belgicko (ďalej len "BARLO PLASTICS EUROPE NV") a BARLO PLASTICS SLOVAKIA, s.r.o., M.R. Štefánika 71, 010 31 Žilina (ďalej len "BARLO PLASTICS SLOVAKIA, s.r.o.") správne konania týkajúce sa vydania rozhodnutia podľa ustanovenia § 5 ods. 3 alebo § 5 ods. 4 zákona č.188/1994 Z. z. o ochrane hospodárskej súťaže v znení neskorších predpisov. Zastupovaním účastníkov správneho konania bola poverená na základe plnomocenstiev advokátka JUDr. Katarína Čechová z Advokátskej kancelárie ČECHOVÁ RAKOVSKÝ so sídlom Hurbanovo nám. č. 5, 811 03 Bratislava.

Úrad listom č. 3756/PMÚ SR/2001 zo dňa 24.08.2001 a listom č. 4177/PMÚ SR/2001 zo dňa 25.09.2001 vyzval účastníkov konania, prostredníctvom právnej zástupkyne advokátky JUDr. Kataríny Čechovej z Advokátskej kancelárie ČECHOVÁ RAKOVSKÝ, na doplnenie informácií ohľadom vecného upresnenia podania. Účastníci správneho konania svoje náležitosti podania doplnili a upresnili predmet správneho konania.

Upresnený návrh na začatie správneho konania sa týkal vydania rozhodnutia podľa ustanovenia § 5 ods. 3 zákona č.188/1994 Z. z. o ochrane hospodárskej súťaže v znení neskorších predpisov (tzv. negatívny atest) vo veci: 

- Zmluvy o kúpe a predaji podniku v oblasti predaja živice PMMA spoločnosti BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland B.V. (ďalej len "Zmluva o predaji aktív podniku"), 

- zmluvy na Licenciu na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland B.V. a 

- Zmluvy o dodávke - Žilina uzatvorenej dňa 27.03.2001 medzi podnikateľmi INEOS Acrylics Holland B.V. a BARLO PLASTICS SLOVAKIA, s.r.o.

Pretože právne vzťahy uzatvorených zmlúv vznikli pred dňom nadobudnutia účinnosti zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácií ministerstiev a ústredných orgánov štátnej správy Slovenskej republiky v znení neskorších predpisov (ďalej len "zákon"), úrad pri posudzovaní týchto zmlúv v hmotno-právnej oblasti postupoval podľa § 5 ods. 3 zákona č.188/1994 Z. z. o ochrane hospodárskej súťaže v znení neskorších predpisov a v procesno-právnej oblasti podľa zákona.

Účastníkmi správneho konania sú podnikatelia BARLO PLASTICS EUROPE NV, BARLO PLASTICS SLOVAKIA, s.r.o. a INEOS Acrylics Holland B.V. 

V procesnej oblasti úrad postupoval podľa § 26 ods. 1 zákona na základe ktorého môže úrad veci, v ktorých sa začalo konanie a ktoré spolu súvisia alebo sa týkajú tých istých účastníkov, v záujme hospodárnosti konania, spojiť na spoločné konanie.

Pretože, toto podanie spĺňalo podmienky podľa § 26 ods. 1 zákona, úrad svojím rozhodnutím č. 2001/KH/1/1/275 zo dňa 20.09.2001 spojil tieto konania týkajúce sa Zmluvy o kúpe a predaji podniku v oblasti predaja živice PMMA spoločnosti BARLO PLASTICS SLOVAKIA, s.r.o., uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland B.V., ďalej zmluvy Licencia na ochrannú známku uzatvorenej dňa 27.03.2001 medzi podnikateľmi BARLO PLASTICS EUROPE NV a INEOS Acrylics Holland B.V. a Zmluvy o dodávke - Žilina, uzatvorenej dňa 27.03.2001 medzi podnikateľmi INEOS Acrylics Holland B.V. a BARLO PLASTICS SLOVAKIA, s.r.o., na spoločné správne konanie.

Spoločnosť BARLO PLASTICS EUROPE NV je súčasťou Irish Barlo Group plc., ktorá je celoeurópskou výrobnou spoločnosťou v oblasti radiátorov a plastov. BARLO PLASTICS EUROPE NV vyrába a dodáva vyfukované a liate akrylátové fólie, ktoré sa používajú v širokej škále aplikácií.

Spoločnosť INEOS Acrylics Holland B.V. je členom skupiny Ineos Acrylics. Táto skupina sa zaoberá podnikaním v oblasti výroby a distribúcie metakrylátových monomérov a výroby a distribúcie polymérov na báze akrylov, živíc, fólií a kompozitov. Tieto produkty sa vyrábajú v severnej a južnej Amerike, v Európe a v Ázii a predávajú sa na celom svete.

Spoločnosť BARLO PLASTICS SLOVAKIA, s.r.o. je 100% dcérskou spoločnosťou spoločnosti BARLO PLASTICS EUROPE NV. Jej podnikateľská aktivita je v oblasti výroby a predaja PMMA živice (granulát), PMMA vyfukovaných fólií a iných aktivít podľa výpisu z Obchodného registra.

Podľa § 2 ods. 3 zákona č.188/1994 Z. z. o ochrane hospodárskej súťaže v znení neskorších predpisov, sa pôsobnosť zákona č.188/1994 Z. z. o ochrane hospodárskej súťaže v znení neskorších predpisov vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Zmluva o kúpe a predaji podniku v oblasti predaja živice PMMA spoločnosti BARLO PLASTICS SLOVAKIA, s.r.o. (ďalej len "Zmluva o predaji aktív podniku") je zmluvou uzatvorenou v zahraničí, ktorej vecná podstata sa dotýka predaja aktív spoločnosti BARLO PLASTICS SLOVAKIA, s.r.o. Podobne zmluva Licencia na ochrannú známku je zmluvou uzatvorenou v zahraničí na základe ktorej sa realizuje predaj PMMA pod značkou Akrylon vyrábanom v spoločnosti BARLO PLASTICS SLOVAKIA, s.r.o. spoločnosti INEOS Acrylics Holland B.V. Obidve zmluvy sú vecným rámcom pre Zmluvu o dodávke - Žilina, ktorá nie je zmluvou uzatvorenou v zahraničí.
Vychádzajúc z hore uvedeného možno konštatovať, že Zmluva o predaji podniku a zmluva Licencia na ochrannú známku boli uzatvorené v cudzine, ale činnosti a konania ktoré sú obsahom týchto zmlúv, v zmysle § 2 ods. 3 zákona č.188/1994 Z. z. o ochrane hospodárskej súťaže v znení neskorších predpisov vedú k obmedzovaniu hospodárskej súťaže na tuzemskom trhu, preto sa na ne zákon č.188/1994 Z. z. o ochrane hospodárskej súťaže v znení neskorších predpisov vzťahuje.

Úrad pri posudzovaní jednotlivých ustanovení článkov zmlúv vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu.

A. Zmluva o predaji aktív podniku.

Predmetom Zmluvy o predaji aktív podniku je nadobudnutie niektorých aktív spoločnosťou INEOS Acrylics Holland B.V., ktoré vykonáva spoločnosť BARLO PLASTICS SLOVAKIA, s.r.o. Tieto sa týkajú externého predaja živice PMMA vo forme granúl. Konkrétne ide o nasledovné aktíva:

- informácie o zákazníkoch, 
- obchodné informácie,
- Goodwill a
- zmluvy.

Predávajúcim podľa Zmluvy o predaji aktív podniku v oblasti predaja živice PMMA je BARLO PLASTICS EUROPE NV a kupujúcim je INEOS Acrylics Holland B.V.
Táto Zmluva o predaji aktív podniku v oblasti predaja živice PMMA spoločnosti BARLO PLASTICS SLOVAKIA, s.r.o. je pokračovaním dohôd o spolupráci spoločností BARLO PLASTICS EUROPE NV a INEOS Acrylics Holland B.V. uskutočnených v rámci projektu Eire. Tieto dohody sa týkajú výroby a dodávok PMMA. Cieľom týchto dohôd bolo umožniť spoločnosti BARLO PLASTICS EUROPE NV zlepšiť svoje podnikanie v oblasti vyfukovaných akrylových fólií a spoločnosti INEOS Acrylics Holland B.V. zlepšiť svoje postavenie v obchodných dodávkach granúl PMMA, čím sa zmluvné strany majú stať efektívnejším konkurentom hlavným európskym výrobcom fólií PMMA aj vyfukovaných fólií a to spoločnostiam Atofina a Roehm/Degussa. 

Do uzatvorenia Zmluvy o predaji aktív podniku spoločnosť BARLO PLASTICS EUROPE NV predávala živicu PMMA priamo, alebo prostredníctvom svojich agentov a distribútorov. 
Podľa Zmluvy o predaji aktív podniku sa spoločnosť BARLO PLASTICS EUROPE NV zaviazala predať a zabezpečiť, aby spoločnosť BARLO SLOVAKIA s.r.o. previedla predmetné aktíva a spoločnosť INEOS Acrylics Holland B.V. sa zaviazala kúpiť aktíva a prevziať pozíciu dodávateľa vo vzťahu k existujúcim zákazníkom pre externý predaj živice PMMA.

"Podnik" sa v tejto zmluve rozumie podnik v oblasti predaja produktov pre obchod so živicou PMMA, ktorý vykonáva spoločnosť BARLO SLOVAKIA s.r.o., okrem vyňatého podniku (pod podnikom sa teda rozumejú aktíva, ktoré sa predávajú INEOS Acrylics Holland B.V.).
"Produkty" v tejto zmluve znamenajú živicu PMMA (polymetylmetakrylátový polymér a kopolyméry) typu Akrylon ako formovací materiál vo forme guličiek a/alebo granúl. 
"Vyňatý podnik" znamená všetok podnik spoločnosti BARLO SLOVAKIA, s.r.o., ktorý netvorí súčasť podniku alebo aktív, vrátane, za účelom vyhnutia sa pochybnostiam, (i) výroby a/alebo predaja produktov spoločnosťou BARLO SLOVAKIA s.r.o. pre seba alebo akúkoľvek asociovanú spoločnosť výlučne pre ďalšie spracovanie týchto produktov týmito spoločnosťami a nie pre ďalší predaj spoločnosťou BARLO SLOVAKIA s.r.o. alebo ktoroukoľvek asociovanou spoločnosťou a zoznam dodávateľov a dodávateľských zmlúv spoločnosti BARLO SLOVAKIA s.r.o. 
"Ukončenie" znamená ukončenie predaja a kúpy aktív, ktoré sa uskutoční v deň uzavretia tejto zmluvy, pokiaľ nebude dohodnuté inak.
"Územie" , ktoré je definované v tejto zmluve je predmetom obchodného tajomstva zmluvných strán a preto ho úrad neuvádza. 
"Oblasť podnikania" je predmetom obchodného tajomstva a preto ju úrad neuvádza.
"Recepty" znamenajú recepty, vzorce, techniky a metódy výroby, procesy a s tým súvisiace informácie týkajúce sa produktov.
"Informácie o zákazníkoch" znamenajú v takom rozsahu, v akom sú vo vlastníctve spoločnosti BARLO SLOVAKIA s.r.o. so zákazníkmi, distributérmi a agentmi podniku, ukazujúce množstvá objednané pre príslušné produkty od 01.01.2000 príslušnými zákazníkmi, ako aj zľavy, ktoré platia pre týchto zákazníkov, všetky zoznamy partnerov pre servis a všetky marketingové informácie v súvislosti s podnikom, vrátane okrem iného mien, adries a kontaktných podrobností o zákazníkoch a predchádzajúce informácie o predaji od januára 1995, uvádzajúce objednávky, rozpočty, ceny a zľavy.
"Obchodné informácie" znamenajú v takom rozsahu, v akom sú vo vlastníctve spoločnosti BARLO PLASTICS SLOVAKIA s.r.o. a ňou prevoditeľné, všetku korešpondenciu so zákazníkmi, popisy záruk, manuály, výkresy, vzorkové produkty, štatistiky predaja, rozpočty predaja, cenové plány, rabatové dohody, náklady na produkty, údaje o reklamáciách a súbory, ktoré sa týkajú podniku, vrátane okrem iného informácií, týkajúcich sa distribútorov a agentov, ktorí sa využívajú v podnikaní,
"Goodwill" znamená goodwill a podnikanie spoločnosti BARLO PLASTICS SLOVAKIA s.r.o. v súvislosti s podnikom spolu s výhradným právom kupujúceho zastupovať sám seba ako vykonávateľa podniku v postavení právneho nástupcu spoločnosti BARLO PLASTICS SLOVAKIA s.r.o.
"Zmluvy" znamenajú predajné zmluvy uzavreté pred dňom prevodu a stále platné v tento deň spoločnosťou BARLO PLASTICS SLOVAKIA s.r.o. so zákazníkmi, distributérmi a agentmi podniku, kópie ktorých sú pripojené k informačnému listu.
"Informačný list" znamená list z rovnakého dátumu, ako je táto zmluva predávajúceho kupujúcemu, kde sú kvalifikované záruky.

Zmluva o predaji aktív podniku bola uzatvorená dňa 27.03.2001 a jej ukončenie je dané ukončením predaja a kúpy aktív podniku, ktoré sa uskutoční v deň uzavretia tejto zmluvy, pokiaľ nebude dohodnuté inak. Obmedzujúce záväzky podľa článku 7 Zmluvy o predaji aktív podniku posúvajú platnosť tejto zmluvy do stanoveného termínu. Konkrétny dátum úrad neuvádza, pretože je predmetom obchodného tajomstva.
Úrad posúdil jednotlivé články Zmluvy o predaji aktív podniku a došiel k nasledovnému záveru:

Článok 7 v bode 7.1 v prvej časti obsahuje toto dojednanie:
"Podľa ukončenia sa predávajúci zaväzuje, že do stanoveného termínu nebude priamo ani nepriamo vykonávať, ani sa nebude zaoberať (či už sám alebo prostredníctvom akejkoľvek asociovanej spoločnosti) na území v oblasti podnikania, .....". 

Poznámka: Stanovený termín úrad neuvádza, pretože je predmetom obchodného tajomstva.

Podľa tohto dojednania vznikol záväzok pre podniky patriace do ekonomickej skupiny BARLO PLASTICS EUROPE NV, ktoré vyrábajú živicu PMMA, na základe ktorého nesmú predávať živicu PMMA externým zákazníkom. Účinok tohto záväzku má za následok aj obmedzenie tretích strán t.j. externých odberateľov živice PMMA, ktorí nebudú môcť priamo nakupovať od spoločností patriacich do ekonomickej skupiny BARLO PLASTICS EUROPE NV, pretože obchodnú činnosť vo vzťahu k externým zákazníkom preberá podľa tejto zmluvy spoločnosť INEOS Acrylics Holland B.V.

Na základe vykonanej analýzy dospel úrad k záveru, že dojednania uvedené v článku 7 v bode 7.1 v prvej časti, môžu mať za následok obmedzenie hospodárskej súťaže. Takéto dojednania sú v rozpore s § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

Článok 7 v bode 7.2 obsahuje dojednanie:
"Nič, čo je uvedené v tomto článku 7 alebo v tejto zmluve, nebude brániť predávajúcemu alebo jeho asociovaným spoločnostiam, aby kupovali akcie v akejkoľvek spoločnosti alebo podniku, ktorý vlastní podiel v oblasti podnikania, avšak vlastníctvo ktorého by inak bolo v rozpore s článkom 7.1, pokiaľ obrat tejto spoločnosti alebo podniku za posledný účtovný rok generovaný týmto podielom v oblasti podnikania neprekročil:

7.2.1 určité % súhrnného obratu danej spoločnosti alebo podniku; alebo
7.2.2 určitú hodnotu Euro

V prípade, ak pred dňom ...... (stanovený termín je predmetom obchodného tajomstva) predávajúci alebo akákoľvek z jeho asociovaných spoločností odkúpi akúkoľvek korporáciu alebo podnik, ktorý má podiel v oblasti podnikania vyšší ako je ten, ktorý je uvedený v predchádzajúcom odseku, potom v čo najkratšom čase po realizácii tejto kúpy predávajúci alebo príslušná asociovaná spoločnosť, ktorá nadobudla takúto korporáciu alebo podnik, ponúkne na predaj kupujúcemu podiel súvisiaci s oblasťou podnikania, ako je uvedené vyššie a predávajúci, ak o to bude požiadaný kupujúcim, začne v dobrej viere výhradné rokovania s kupujúcim na predaj takéhoto podielu. ............ . Predávajúci zabezpečí, aby každá z jeho asociovaných spoločností dodržala podmienky tohto ustanovenia, ako keby každá takáto asociovaná spoločnosť bola zmluvnou stranou tejto zmluvy."

Poznámka: Konkrétne % súhrnného obratu a jeho limitujúcu veľkosť v bodoch 7.2.1 a 7.2.2 úrad neuvádza. Tieto údaje sú predmetom obchodného tajomstva.

Dojednanie obsahuje záväzok pre predávajúceho t.j. pre spoločnosti patriace do ekonomickej skupiny BARLO PLASTICS EUROPE NV ponúknuť spoločnosti INEOS Acrylics Holland B.V. nakúpené akcie tých podnikov, ktoré sú aktívne v oblasti podnikania, pokiaľ získaný podiel predávajúceho presiahne určitý limit.

Úrad konštatuje, že toto dojednanie uvedené v článku 7 v bode 7.2 môže mať za následok obmedzenie voľnosti konania spoločnosti BARLO PLASTICS EUROPE NV pričom napĺňa znaky kontroly investícií. Takéto dojednania sú v rozpore s § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

Činnosti a konania uvedené v článku 7 v bode 7.1 v druhej časti a v článku 8 v bode 8.3 sa týkajú licenčných práv a spolu súvisia. Úrad ustanovenia týchto bodov preto posudzoval ako jedno dojednanie.

Obsahom dojednania v článku 7 v bode 7.1 druhá časť je:
"Podľa ukončenia sa predávajúci zaväzuje, že do stanoveného termínu ........... neudelí žiadnu licenciu v oblasti podnikania."

Poznámka: Stanovený termín úrad neuvádza, pretože je predmetom obchodného tajomstva.

Obsahom dojednania v článku 8 v bod 8.3 je:
"Bez ohľadu na ustanovenia článku 8.1.3, predávajúci týmto udeľuje alebo zabezpečí udelenie kupujúcemu ..... licencie na využívanie receptov na obdobie od ukončenia do stanoveného termínu. Pre účely vyhnutia sa akejkoľvek pochybnosti, licencia udelená podľa tohto článku 8.3 nebude brániť využívaniu receptov predávajúcim alebo spoločnosťou BARLO PLASTICS SLOVAKIA, s.r.o. alebo akoukoľvek ich asociovanou spoločnosťou v súvislosti s vyňatým podnikom alebo mimo oblasti podnikania."

Poznámka: Konkrétny stanovený termín úrad neuvádza, pretože ho pokladajú zmluvné strany za obchodné tajomstvo.
Vynechaný výraz, ktorý je označený v tomto dojednaní vybodkovane, predstavuje určitú špecifikáciu rozsahu a vlastnosti udelenej licencie, ktorú úrad neuvádza, lebo je predmetom obchodného tajomstva zmluvných strán.
Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu. To isté platí pre dohody o poskytnutí práv k dielam a výkonom chráneným podľa zákona o autorskom práve.
Toto ustanovenie § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov sa podľa § 4 ods. 2 zákona č. 188/1994 Z. z. o ochrane hospodárskej súťaže v znení neskorších predpisov, použije obdobne na prevod práv alebo poskytnutie licencií na predmety priemyselného vlastníctva, na výrobno-technické a obchodné poznatky a skúsenosti (know-how) nechránené podľa osobitných predpisov.

Úrad preto v ďalšom posudzoval toto dojednanie podľa § 4 ods. 2 zákona č. 188/1994 Z. z. o ochrane hospodárskej súťaže v znení neskorších predpisov, avšak na základe analýzy došiel k záveru, že toto dojednanie, ktoré je obmedzením hospodárskej súťaže, nie je upravené v § 4 ods. 1 a 2 zákona č. 188/1994 Z. z. o ochrane hospodárskej súťaže v znení neskorších predpisov a z toho dôvodu úrad toto dojednanie posudzoval podľa § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

Ustanovenie článku 7 v druhej časti bodu 7.1 je záväzkom pre spoločnosť BARLO PLASTICS SLOVAKIA, s.r.o., že neudelí žiadnu licenciu v oblasti podnikania, okrem spoločností patriacich do ekonomickej skupiny INEOS Acrylics Holland B.V. Podľa dojednania v článku 8 bodu 8.3 spoločnosť BARLO PLASTICS SLOVAKIA, s.r.o. sama bude môcť využívať a poskytovať recepty v rámci svojej ekonomickej skupiny a to len pre účely ďalšieho spracovania živice PMMA, ale nie za účelom ďalšieho predaja živice PMMA externým zákazníkom na dohodnutom území. Toto dojednanie má za následok obmedzenie hospodárskej súťaže aj tretích strán, potenciálnych záujemcov o licenciu.

Na základe vykonanej analýzy dospel úrad k záveru, že činnosti a konania uvedené v článku 7 v bode 7.1 v druhej časti a v článku 8 v bode 8.3 sú dojednaním, ktoré má za následok obmedzenie hospodárskej súťaže. Takéto dojednania sú v rozpore s § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. 

Úrad sa v ďalšom zaoberal posúdením platnosti Zmluvy o predaji aktív podniku ako celku, v kontexte § 3 ods. 3 zákona č. 188/1994 Z. z. o ochrane hospodárskej súťaže v znení neskorších predpisov.

Podľa § 3 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, dohody obmedzujúce súťaž zakázané podľa § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu.
Úrad posúdil platnosť celej Zmluvy o predaji aktív podniku, pričom vychádzal z dotknutých článkov tejto zmluvy, ako aj z jej obsahu a prišiel k záveru, že je možné aplikovať na predmetnú zmluvu ustanovenie § 3 ods. 3 zákona č. 188/1994 Z. z. o ochrane hospodárskej súťaže v znení neskorších predpisov. Z obsahu dotknutých častí dohody vyplýva možnosť oddeliť tieto časti od ostatného obsahu.

B. Zmluva Licencia na ochrannú známku.

Predmetom zmluvy je poskytnutie licencie na ochrannú známku. Licencia sa týka známky "Akrylon". Spoločnosť BARLO PLASTICS SLOVAKIA, s.r.o. je vlastníkom známky a udelila poskytovateľovi licencie BARLO PLASTICS EUROPE NV, právo udeliť licenciu na užívanie známky spoločnosti INEOS Acrylics Holland B.V. a to v súvislosti s obchodovaním so živicou PMMA, ktorú dodáva BARLO PLASTICS SLOVAKIA, s.r.o. podľa Zmluvy o dodávkach - Žilina. Zmluvnými stranami sú BARLO PLASTICS EUROPE NV a INEOS Acrylics Holland B.V.
Doba platnosti tejto zmluvy je určená dobou platnosti Zmluvy o dodávkach - Žilina. Zmluva o dodávkach - Žilina platí od 27.03.2001 určité obdobie (dĺžka tohto obdobia je obchodným tajomstvom), pokiaľ nebude predĺžená na ďalšie obdobie (dĺžka tohto obdobia je taktiež obchodným tajomstvom).

Úrad posúdil jednotlivé články zmluvy a došiel k tomuto záveru:

Činnosti a konania uvedené v článku 3 v bode 3.1. a v bode 3.2 licenčnej zmluvy sú vecne nadväzujúce a preto ich úrad posúdil spoločne.

Obsahom dojednania v článku 3 "Povolenie na užívanie" v bode 3.1 je:
"Ako odplatu za platbu licenčného poplatku uhradenú nadobúdateľom licencie poskytovateľ licencie udeľuje nadobúdateľovi licencie a každej z afilácií nadobúdateľa licencie počas doby platnosti tejto zmluvy ..... licenciu na využitie, reprodukciu a aplikovanie známky ale výlučne s produktami, ktoré: .......". 

Poznámka: Neuvedený výraz v tomto dojednaní, ktorý je označený vybodkovane, charakterizuje licenciu v jej vlastnostiach a rozsahu aplikácie, ktorý úrad nekonkretizuje, pretože ho pokladajú zmluvné strany za obchodné tajomstvo.

Obsah dojednania v článku 3 "Povolenie na užívanie" v bode 3.2 neuvádzane, nakoľko je v plnom rozsahu považovaný zmluvnými stranami za predmet obchodného tajomstva. 

Podľa § 4 ods. 1 zákona dohody o prevode práv alebo poskytnutí licencií na vynálezy, priemyselné vzory, ochranné známky, obchodné mená, chránené odrody rastlín alebo plemená zvierat, úžitkové vzory a chránené topografie polovodičových výrobkov alebo časti týchto dohôd sú zakázané a neplatné podľa § 3 zákona, ak obmedzovanie súťaže nadobúdateľovi týchto práv nie je nevyhnutné na ich ochranu. To isté platí pre dohody o poskytnutí práv k dielam a výkonom chráneným podľa zákona o autorskom práve.
Toto ustanovenie § 4 ods. 1 zákona č. 188/1994 Z. z . o ochrane hospodárskej súťaže v znení neskorších predpisov sa podľa § 4 ods. 2 zákona č. 188/1994 Z. z . o ochrane hospodárskej súťaže v znení neskorších predpisov, použije obdobne na prevod práv alebo poskytnutie licencií na predmety priemyselného vlastníctva, na výrobno-technické a obchodné poznatky a skúsenosti (know-how) nechránené podľa osobitných predpisov.

Úrad posudzoval toto dojednanie podľa § 4 ods. 1 zákona č. 188/1994 Z. z . o ochrane hospodárskej súťaže v znení neskorších predpisov, avšak na základe analýzy došiel k záveru, že toto dojednanie, ktoré je obmedzením hospodárskej súťaže, nie je upravené v § 4 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. Úrad preto toto dojednanie posudzoval podľa § 3 zákona č. 188/1994 Z. z. o ochrane hospodárskej súťaže v znení neskorších predpisov.

Úrad konštatuje, že ustanovenie článku 3 v bode 3.1 a v bode 3.2 je dojednaním, na základe ktorého je poskytovateľ licencie obmedzený vo svojich licenčných právach v súvislosti s externým predajom živice PMMA. Toto dojednanie je obmedzením hospodárskej súťaže v zmysle § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

Úrad sa v ďalšom zaoberal posúdením platnosti zmluvy Licencia na ochrannú známku ako celku, v kontexte § 3 ods. 3 zákona č. 188/1994 Z. z. o ochrane hospodárskej súťaže v znení neskorších predpisov.

Podľa § 3 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, dohody obmedzujúce súťaž zakázané podľa § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, sú neplatné. Ak sa vzťahuje dôvod neplatnosti len na časť dohody, je neplatná len táto časť, ak z jej obsahu vyplýva možnosť oddeliť túto časť od ostatného obsahu.

Úrad pri posúdení platnosti celej zmluvy vychádzal z dotknutého článku 3 bodov 3.1 a 3.2 tejto zmluvy, ako aj z obsahu celej zmluvy a prišiel k záveru, že nie je možné aplikovať na predmetnú zmluvu ustanovenie § 3 ods. 3 zákona č. 188/1994 Z. z. o ochrane hospodárskej súťaže v znení neskorších predpisov, podľa ktorého sa vzťahuje dôvod neplatnosti len na časť dohody, je teda neplatná len táto časť, pretože z jej obsahu vyplýva možnosť oddeliť túto časť od ostatného obsahu. 

C. Zmluva o dodávke - Žilina.

Podľa Zmluvy o dodávke - Žilina uzatvorenej dňa 27.03.2001 (ďalej len "Zmluva Žilina") medzi podnikateľmi INEOS Acrylics Holland B.V. a BARLO PLASTICS SLOVAKIA, s.r.o. bude spoločnosť BARLO PLASTICS SLOVAKIA, s.r.o. vyrábať, opatrovať označením a baliť živicu PMMA a spoločnosť INEOS Acrylics Holland B.V. bude nakupovať živicu PMMA v súlade s jej objednávkami.
Zmluva bola uzatvorená dňa 27.03.2001 a bude platiť po určitú dobu (táto dobu úrad neuvádza, pretože je obchodným tajomstvom) po dni začatia, pokiaľ nebude predĺžená na ďalšie obdobie (toto obdobie úrad neuvádza, pretože je taktiež obchodným tajomstvom), pokiaľ nebude dohodnuté inak.

Úrad posúdil jednotlivé články zmluvy a došiel k tomu záveru, že Zmluva Žilina neobsahuje dojednania obmedzujúce hospodársku súťaž v zmysle § 3 zákona č. 188/1994 Z. z. o ochrane hospodárskej súťaže v znení neskorších predpisov a preto neposudzoval túto zmluvu podľa § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

V zmysle § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, zákaz podľa § 3 a § 4 zákona č. 188/1994 Z. z. o ochrane hospodárskej súťaže v znení neskorších predpisov sa nevzťahuje na dohody obmedzujúce súťaž, ak spoločný podiel účastníkov dohody obmedzujúcej súťaž nepresiahne 5 % celkového podielu zhodných alebo vzájomne zastupiteľných tovarov na relevantnom trhu okrem
a) dohôd obmedzujúcich súťaž, uvedených v § 3 ods. 2 písm. a) a c) 
alebo
b) obmedzovania súťaže dohodami obmedzujúcimi súťaž, ktorých úhrnný účinok presahuje 5 % celkového podielu zhodných alebo vzájomne zastupiteľných tovarov na relevantnom trhu.

Preto úrad v ďalšom kroku posúdil Zmluvu o predaji aktív podniku a zmluvu Licencia na ochrannú známku podľa § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. Pre posúdenie spoločného podielu zhodných alebo vzájomne zastupiteľných tovarov na relevantnom trhu účastníkov dohody obmedzujúcej hospodársku súťaž podľa § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov, prikročil k vyčísleniu spoločného podielu na relevantnom trhu, na ktorom účastníci dohody pôsobia.

PMMA je priehľadná plastová živica (polymetylmetakrylátový polymér a kopolyméry) vo forme živice alebo granúl, ktorá sa ďalej využíva na výrobu v širokej škále aplikácií ako napr. displejové jednotky, tabule s označeniami (budov a verejných diel), hygienických zariadení (umývadiel a vaní), v automobilovom priemysle (výroba svetiel, kapôt, ŠPZ), v leteckom priemysle (pre kokpity a okná lietadiel), vo výrobkoch pre domácnosti a v telekomunikačnom hardware. 
Vzhľadom na tieto aplikácie živica PMMA súťaží do určitej miery s inými priehľadnými materiálmi, z ktorých najvýznamnejšie sú polykarbonát, styrénové akrylonitrilové kopolyméry, polystyrén a polyetyléneterftalát, ako aj niektoré iné prírodné materiály. Živica PMMA nie je ale plne zameniteľná s týmito priehľadnými materiálmi vo všetkých aplikáciách. Preto najužšie možná definícia trhu je trh so živicou PMMA. 

Úrad definoval vecný relevantný trh ako relevantný trh predaja živice PMMA vo forme granulátu od spoločnosti INEOS Acrylics Holland B.V. k odberateľom živice PMMA vo forme granulátu. Geografický relevantný trh úrad vymedzil územím Slovenskej republiky.

Podľa predložených materiálov úrad konštatuje, že spoločný podiel účastníkov dohody obmedzujúcej hospodársku súťaž na relevantnom trhu predaja živice PMMA je väčší ako 5 % čo znamená, že dohoda obmedzujúca hospodársku súťaž je v rozpore s § 5 ods. 1 zákona č. 188/1994 Z. z. o ochrane hospodárskej súťaže v znení neskorších predpisov. 

Úrad listom č. 4537/PMÚ SR/2001 v zmysle § 33 zákona vyzval účastníkov konania pred vydaním rozhodnutia, aby sa ústne alebo písomne vyjadrili k výsledku prešetrovania, ku ktorému úrad na základe jemu dostupných informácií a podkladov dospel. Účastníci správneho konania k záverom prešetrovania nevzniesli vecné námietky. 

Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.

P o u č e n i e :

Podľa § 34 zákona proti tomuto rozhodnutiu možno podať na Protimonopolný úrad Slovenskej republiky, I. výkonný odbor, v lehote do 15 dní odo dňa doručenia rozhodnutia rozklad. 

	Ing. Ladislav Szabó
riaditeľ I. výkonného odboru 	

Rozhodnutie sa doručí:

JUDr. Katarína Čechová
Advokátka
Advokátska kancelária Čechová Rakovský
Hurbanovo nám. č. 5
811 03 Bratislava